JY LEES NOU Hummingbird-koek
Uitgawe Junie 2019
Foto's: Francois Oberholster.
Bak dié klassieke gunsteling en versier hom met ’n kroon van pynappelblomme – alles in net drie stappe.
Maak 1 x 22cm-dubbellaagkoek
Bereidingstyd: 35 minute
Baktyd: 45−60 minute
250ml (100g) ligbruinsuiker
125ml kanola- of gesmelte klapperolie
5ml rum (of vanieljegeursel)
125ml fyngedrukte ryp piesang
220g (1⁄2 blik) pynappelmoes met die stroop
50g gemengde neute, gerooster en grofgekap
60ml klapper, gerooster
312,5ml (175g) koekmeel
2ml elk gemmer en gemengde speserye
Voorverhit die oond. Voer ’n 22 cm-veerklamppan uit met bakpapier en spuit met kleefwerende kossproei. Klits die eiers en suiker saam tot lig en donsig en al die suiker opgelos het. Meng die olie, rum, piesang, pynappel, neute en klapper in ’n bak. Sif die meel, bakpoeier, koeksoda, sout en speserye saam in ’n aparte bak. Vou die piesangmengsel en die meelmengsel om die beurt by die eiermengsel in tot gemeng, en skep in die voorbereide pan. Bak vir 45–60 minute of tot ’n toetspen skoon uitkom. Laat die koek heeltemal afkoel en sny dit versigtig in twee lae.
Eenvoudiger as wat dit lyk, mits jy geduldig is en fyn sny.
• 1 ryp pynappel
Sny die pynappel en verwyder enige ogies (donker stukkies). Sny die pynappel nou totdat jy 12 dun skyfies het (gebruik ’n mandoliensnyer indien moontlik). Druk die skyfies goed droog met ’n skoon doek en sit dit dan in die holtes van ’n gesmeerde muffinpan. Droog uit in ’n oond teen 120 °C (gebruik die waaier as jou oond een het) vir sowat 1 uur. Loer en maak seker die blomme sit nie vas nie. Om die onderkant van die pynappelskywe ook uit te droog, haal die “pynappelbakkies” uit en bak verder onderstebo op die agterkant van die muffinpan. Die blomme hoef nie kurkdroog te wees nie, maar moet hul vorm behou.
125ml sagte botter
500ml versiersuiker, gesif
15ml lemmetjie- of suurlemoensap
gerasperde skil van 1 lemmetjie of suurlemoen
Klits die botter en versiersuiker saam tot lig en romerig. Voeg die roomkaas, vanielje en lemmetjiesap en -skil by. Klop tot net gemeng – moenie te veel meng nie, anders sal die mengsel skif. Smeer die versiersel tussen die koeklae en sit hulle op mekaar. Versier ook die kante en bokant en rond af met die pynappelblomme.
Meer oor: tuis junie 2019| koek
Maak blomme met botterversiersel